**KAPOSVÁR MEGYEI JOGÚ VÁROS**

**POLGÁRMESTERE**

1. változat

**ELŐTERJESZTÉS**

# a TOP-6.4.1-15 azonosító számú konstrukcióra kerékpárhálózat fejlesztésére és közbringarendszer kialakítására benyújtandó pályázathoz kapcsolódó konzorciumi megállapodásról

Kaposvár Megyei Jogú Város Önkormányzata támogatási kérelmet szándékozik benyújtani a TOP-6.4.1-15 kódszámú, „Fenntartható városi közlekedésfejlesztés” című felhívásra „Kaposvár Megyei Jogú Város kerékpárhálózatának fejlesztése és közbringa rendszer kialakítása” témában, 100 % támogatási intenzitás mellett.

A tervezett projekt célja a város kerékpározhatósági feltételeinek további javítása, kapcsolódva a városban már kialakított kerékpáros létesítményekhez, továbbá a városrészek között úthálózat kerékpárosbaráttá alakítása, a hiányzó hálózati kapcsolatok megteremtése. A tervezett projekt mintegy 15 km összhosszúságú fejlesztést jelent, amely 4 témacsoportot ölel fel:

* Nyomvonalas építési és/vagy forgalomtechnikai fejlesztések (pl. koppenhágai típusú kerékpársáv-, kétoldali kerékpársáv-, kerékpárút-, gyalog- és kerékpárút kialakítása);
* Nyomvonalas forgalomtechnikai beavatkozások – egyirányú forgalmú utak megnyitása kétirányú kerékpáros forgalomra;
* Csomóponti beavatkozások (pl. kerékpársávos átvezetések meglevő gyalogátkelőhelyek mellett, kerékpárosnyom átvezetések, önálló kerékpáros ág bevezetése meglevő kerékpáros forgalomra;
* Egyéb kerékpáros fejlesztések (pl. kerékpártámaszok telepítése, köztéri pumpák elhelyezése, önkiszolgáló kerékpáros szervízpontok létesítése).

A fejlesztéssel érintett számos kaposvári útszakasz és csomópont többsége önkormányzati tulajdonú, azonban egyes útvonalak, csomópontok országos közutat is érintenek. A jelenlegi elképzelések szerint a következő országos közúti helyszínek kerülnek előtérbe a projekt kapcsán: 6505. sz. főút (Guba Sándor út), 67. sz. főút (Füredi utca – Kaposfüredi út), 66141 sz. út (Cseri út). A Közösségi kerékpáros közlekedési rendszer, azaz közbringa rendszer kialakítása Kaposváron csak önkormányzati tulajdonú területet érint.

A felhívás 4. számú „*A támogatási kérelmek benyújtásának feltételei” pontjai szerint „Amennyiben a projekt állami tulajdonú országos közutat is érint, a projekt előkészítéskor egyeztetni szükséges a vagyonkezelő Közlekedésfejlesztési Koordinációs Központtal (továbbiakban: KKK) a támogatást igénylői kör meghatározása érdekében, és amennyiben a KKK előírja, konzorciumi partnerként kell bevonni az országos közutak jogszabályában meghatározott (Magyar Közút Nonprofit Zrt. vagy Nemzeti Infrastruktúra Fejlesztő Zrt.) építtetőjét.”*

Erre tekintettel megkerestük a KKK-t, akiknek 2016. május 5. napján kelt állásfoglalása alapján az önkormányzat nem járhat el önállóan, a tervezett munkák jellegénél fogva az építtetői feladatokat a Magyar Közút Nonprofit Zrt. láthatja el, így őket a projektbe konzorciumi partnerként bevonni szükséges.

A pályázat benyújtásához a „Konzorciumi együttműködési megállapodás támogatási kérelem benyújtására” című dokumentum szükséges, a kitöltött dokumentum az előterjesztés mellékletét képezi. A projekt részletes költségeinek kidolgozása folyamatban van, a támogatási szerződés megkötését követően pedig elkészül egy részletes konzorciumi megállapodás, amely tartalmazza a tagok költségvetését és feladatait is.

Fentiekre tekintettel kérem a Tisztelt Közgyűlést, hogy a pályázat határidőben történő benyújtása érdekében a pályázat benyújtásához szükséges, továbbá a pályázat elnyerését követően kötendő részletes konzorciumi megállapodás aláírására, az esetleges módosítások elvégzésére utólagos beszámolási kötelezettséggel hatalmazzon fel.

**Kaposvár, 2016. május 12.**

**Szita Károly**

**polgármester**

**HATÁROZATI JAVASLAT:**

# Kaposvár Megyei Jogú Város Közgyűlése megtárgyalta a TOP-6.4.1-15 azonosító számú konstrukcióra kerékpárhálózat fejlesztésére és közbringarendszer kialakítására benyújtandó pályázathoz kapcsolódó konzorciumi megállapodásról szóló előterjesztést, és úgy határozott, hogy az annak mellékletét képező konzorciumi megállapodást jóváhagyja. Egyúttal a Közgyűlés felhatalmazza a Polgármester a Magyar Közút Nonprofit Zrt-vel kötendő, a pályázatok benyújtásához, továbbá a pályázat elnyerését követően szükséges részletes Konzorciumi megállapodások aláírására, és az esetleges módosítások elvégzésére utólagos beszámolási kötelezettséggel.

Felelős: Szita Károly Polgármester

Közreműködik: Szirják Imréné igazgató

Molnár György igazgató

Határidő: 2016. június 10.